钦定古今图书集成/明伦汇编/皇极典/第256卷 > 桓宽盐铁论 > 除狭
## 钦定古今图书集成/明伦汇编/皇极典/第256卷 > 桓宽盐铁论 > 除狭

大夫曰：“贤者处大林，遭风雷而不迷；愚者虽处平敞大路，犹暗惑焉。今守相亲剖符赞拜，莅一郡之众，古方伯之位也。受命专制，宰割千里，不御于内。善恶在于己，己不能故耳，道何狭之有哉？”

《贤良》曰：“古之进士也，乡择而里选，论其才能，然后官
之，胜职任，然后爵而禄之。故士修之乡曲，升诸朝廷，
行之幽隐，明足显著，疏远无失士，小大无遗功。是以
贤者进用，不肖者简黜。今吏道壅而不选，富者以财
贾官，勇者以死射功，戏车鼎跃，咸出补吏，累功积日，
或至卿相。垂青绳，擐银龟，擅杀生之柄，专万民之命。
弱者犹使羊将狼也，其乱必矣。强者则是予狂夫利
剑也，必妄杀生也。”是以往者郡国黎民相乘而不能
理，或至锯颈杀不辜而不能正，执纲纪非其道，盖博
乱愈甚。古者封贤禄，能不过百里。百里之中而为都
疆，垂不过五十，犹以为一人之身，明不能照，聪不得
达，故立卿大夫士以佐之，而政治乃备。今守相或无
古诸侯之贤，而莅千里之政，主一郡之众，施圣主之
德，擅生杀之法，至重也。非仁人不能任，非其人不能
行。一人之身，治乱在己，千里与之转化，不可不熟择
也。故人主有私人以财，不私人以官，悬赏以待功，序
爵以俟贤，举善若不足，黜恶若仇雠，固为其非功而
残百姓也。夫傅主德，开臣途，在于选贤而器使之，择
拣守相，然后任之。